**Všeobecne záväzné nariadenie č. 1/2016**

**o nakladaní s komunálnymi odpadmi a s drobnými stavebnými odpadmi
na území obce Dolný Kalník**

Obec Dolný Kalník (ďalej len „obec“) na základe ustanovenia § 6 ods. 1 a § 11 ods. 4 písm. g) zákona č. 369/1990 Zb. o obecnom zriadení v znení neskorších predpisov a v súlade
s ustanovením § 81 ods. 8 zákona č. 79/2015 Z.z. o odpadoch a o zmene a doplnení niektorých zákonov (ďalej len „zákon o odpadoch“) vydáva pre územie obce Dolný Kalník toto všeobecne záväzné nariadenie o nakladaní s komunálnymi odpadmi a drobnými stavebnými odpadmi (ďalej len „VZN“).

**I.ČASŤ**

**ÚVODNÉ USTANOVENIE**

**§ 1**

**Predmet úpravy a cieľ odpadového hospodárstva**

1. Obec Dolný Kalník týmto VZN upravuje v súlade s hierarchiou odpadového hospodárstva podrobnosti o:
	1. nakladaní so zmesovým komunálnym odpadom (ďalej len „KO“) a drobnými stavebnými odpadmi (ďalej len „DSO“),
	2. spôsobe zberu a prepravy KO,
	3. nakladaní s biologicky rozložiteľným komunálnym odpadom,
	4. spôsobe a podmienkach triedeného zberu KO, najmä zberu:
* elektroodpadov z domácností,
* odpadov z obalov a odpadov z neobalových výrobkov zbieraných spolu s obalmi,
* použitých prenosných batérií a akumulátorov a automobilových batérií a akumulátorov,
* jedlých olejov a tukov,
1. spôsobe zberu objemného odpadu a odpadu z domácností s obsahom škodlivých látok,
2. spôsobe nahlasovania nezákonne umiestneného odpadu,
3. Cieľom odpadového hospodárstva Obce Dolný Kalník je zabezpečiť správne nakladanie s odpadmi v záujme zaistenia ochrany životného prostredia, ochrany verejného poriadku, bezpečnosti a zdravia občanov.

**II.ČASŤ**

**ZÁKLADNÉ USTANOVENIA**

**§ 2**

**Povinnosti pôvodcu KO a DSO**

1. Za nakladanie s KO, ktoré vznikli na území obce, ktoré vznikli na území obce, zodpovedá obec (a to aj v tom prípade, ak nakladanie s určitou zložkou KO financuje iný subjekt ako obec), ak zákon o odpadoch neustanovuje inak.
2. Triedený zber oddelene zbieranej zložky KO patriacej do vyhradeného prúdu odpadu financujú od 1. júla 2016 výrobcovia vyhradených výrobkov.
3. Náklady na zbernú nádobu na KO znáša pôvodný pôvodca odpadu. Zbernú nádobu si môže pôvodný pôvodca odpadu zakúpiť na obci.
4. Pôvodca KO a DSO je povinný nakladať s KO a DSO alebo inak s nimi zaobchádzať
v súlade s týmto VZN.
5. Pôvodca odpadu je povinný:

a) zabezpečiť zberné nádoby proti odcudzeniu,

b) dbať na to, aby KO bol na odvoz riadne pripravený a aby boli umožnené všetky činnosti spojené s riadnym odvozom odpadu,

c) jednotlivé zložky odpadu s obsahom škodlivín nemiešať do KO a zabezpečiť ich vhodné zhromaždenie; zber KO a jeho zložiek sa vykonáva podľa § 4 tohto VZN.

1. Vykonávať na území obce zber, vrátane mobilného zberu, a prepravu KO, môže obec sama alebo ten, kto má uzatvorenú zmluvu na vykonávanie tejto činnosti s obcou; to sa nevzťahuje na distribútorov vykonávajúcich spätný zber a zber prostredníctvom zberného miesta použitých prenosných batérií a akumulátorov. Ak ide
o zber odpadov z obalov a odpadov z neobalových výrobkov, vykonávať ich zber na území obce môže len ten, kto má okrem zmluvy podľa prvej vety uzatvorenú aj zmluvu podľa § 59 ods. 4 zákona o odpadoch s organizáciou zodpovednosti výrobcov, s ktorou obec uzavrela zmluvu podľa § 59 ods. 2 zákona o odpadoch.
2. Nezákonne umiestnený odpad na území obce môže akákoľvek fyzická alebo právnická osoba nahlásiť príslušnému orgánu štátnej správy alebo obci.

**III. ČASŤ**

**NAKLADANIE S KO, DSO, SPÔSOB ZBERU OBJEMNÉHO ODPADU
A ODPADU Z DOMÁCNOSTÍ S OBSAHOM ŠKODLIVÍN**

**§ 3**

**Zber KO a jeho zložiek**

1. Systém zberu odpadu do zberových nádob zodpovedajúcich normám DIN 30700, 30740
a STN EN 13071-2 v rozsahu ustanovenom týmto VZN sa vyhlasuje za záväzný obecný systém na celom katastrálnom území obce (ide o nádoby o objeme 110 l, 120 l a 1 100 l).
2. Iné nakladanie s KO (najmä premiestňovanie nádob z určených stojísk, ich používanie na iný účel, poškodzovanie, svojvoľné vytváranie skládok, vyberanie alebo odnášanie zložiek odpadu zo zberných nádob) sa prísne zakazuje.
3. Zákaz podľa ods. 2 sa nevzťahuje na:

a) organizované akcie triedeného zberu (zber papiera na školách a pod.) realizované
po dohode s organizáciou poverenou zberom,

b) zhodnocovanie vytriedených zložiek KO fyzickými a právnickými osobami, napr. ich odovzdávaním do zberní, ak tieto zložky nepochádzajú zo zberných nádob, ktoré sú súčasťou systému zberu KO.

1. Pôvodcovia KO sú povinní do určených zberných nádob umiestňovať oddelene odpad vytriedený na jednotlivé zložky.
2. Zberné nádoby sú vo vlastníctve pôvodného pôvodcu odpadu.
3. Pre územie obce sa nariadením určuje interval vývozu zberných nádob nasledovne:
1 x za dva týždne v zmysle harmonogramu zverejneného na webovom sídle obce a v obecnej vývesnej tabuli.
4. V prípade požiadaviek pôvodného pôvodcu odpadu na iný vývoz a objem nádoby
nad rámec tohto VZN je možné službu navyše dohodnúť s obcou.
5. Do zberných nádob určených na zber KO sa nemôžu ukladať látky inak využiteľné,
s ktorými sa nakladá oddelene.
6. Do zberných nádob určených na zber KO sa nesmie umiestňovať zemina, DSO, objemné predmety všetkého druhu, priemyselný odpad z obchodnej činnosti, kyseliny, zásady, kvapalné látky, autobatérie, iné batérie, zdraviu škodlivý odpad z potravinových výrobní, z predajní mäsa, zo zdravotníckych zariadení a ďalšie, ktorých odvoz musia zabezpečiť fyzické a právnické osoby vlastnými alebo objednanými dopravnými prostriedkami
za dodržania prísnych bezpečnostných a hygienických predpisov na miesto zneškodnenia odpadu.
7. Zakazuje sa vyberať zo zberných nádob a veľkokapacitných kontajnerov odpad v nich uložený na iný účel ako jeho zneškodnenie.
8. Zberné nádoby sa nesmú preplňovať, po uložení odpadu sa musia uzatvárať.
9. Ukladať alebo sypať odpad do iných nádob ako pridelených a mimo nádob je zakázané.
10. Na zber vytriedeného KO sa určujú farebne označené zberné nádoby, ktoré sú
vo vlastníctve zmluvného subjektu.
11. Plastové fľaše (nevratné PET) pôvodca ukladá do plastových vriec poskytnutých zmluvným partnerom obce a odoberajú sa v termínoch určených zmluvným partnerom.
12. Právnická osoba a fyzická osoba podnikateľ je povinná pred začatím činnosti požiadať obec o zabezpečenie odvozu KO. Pri tomto type zberu odpadu je možný výber veľkosti zbernej nádoby (110 l, 120 l, alebo 1100 l).

**§ 4**

**Odvoz KO**

1. KO je riadne pripravený k odvozu, ak:

a) je riadnym spôsobom uložený v uzavretých zberných nádobách,

b) je umožnený prístup k zberným nádobám,

c) sú zberné nádoby, umiestnené v súlade s § 5 tohto VZN,

d) nie je obsah nádoby zamrznutý,

e) zberná nádoba nie je preťažená.

1. Pôvodca odpadu je povinný dbať na to, aby KO bol na odvoz riadne pripravený, aby boli umožnené všetky práce spojené s odvozom a bolo zabezpečené riadne uskladnenie odpadu.
2. Ak nie je KO riadne pripravený na odvoz, zmluvný partner obce požiada vlastníka, užívateľa alebo správcu nehnuteľnosti o odstránenie nedostatkov. Pokiaľ sa tak nestane, vlastník, užívateľ alebo správca odvezie odpad na svoje náklady dokladovateľným spôsobom. Zmluvný partner upovedomí o neodstránenom nedostatku obec.
3. Ak sa pri vývoze KO zistí, že v zbernej nádobe sú odpady, ktoré do nej nepatria (§ 3 ods. 9), nebude táto nádoba vyprázdnená. Po upozornení zmluvným partnerom je vlastník, užívateľ alebo správca povinný nevhodný obsah zbernej nádoby odstrániť na svoje náklady do 3 dní.
4. Zmluvný partner je povinný:

a) po vyprázdnení zberných nádob zanechať čisté stojisko,

b) vykonať dôkladnú dezinfekciu zberných nádob jedenkrát za rok a oznámiť to obci,

c) poškodené nádoby opraviť a znehodnotené alebo zdeformované nádoby vymeniť
pri najbližšom odvoze, ak sú vlastníctvom zmluvného subjektu,

d) dodržiavať cyklus vývozu, aby nedochádzalo k preplňovaniu zberných nádob.

**§ 5**

**Umiestnenie zberných nádob**

1. Vlastník, užívateľ, správca nehnuteľnosti je povinný zriadiť vyhradené miesto (ďalej „stojisko“) pre zberné nádoby.
2. Vlastník, užívateľ, správca nehnuteľnosti je povinný dodržiavať hygienické a estetické podmienky a dbať hlavne na to, aby:

a) bol k zberným nádobám za účelom odvozu zabezpečený ľahký a dostatočne široký prístup,

b) nebol rušený vzhľad okolia a aby manipulácia so zbernými nádobami nespôsobovala prekročenie prípustnej hranice hlučnosti,

c) bolo s nádobami nakladané šetrne.

1. Užívatelia sú povinní udržiavať v okolí zberných nádob poriadok a čistotu.

**§ 6**

**Nakladanie s DSO**

1. K DSO patria v malom množstve zmesi betónu, tehál, obkladačiek, dlaždíc a keramiky.
2. Zber DSO sa uskutočňuje formou množstvového zberu, pričom tento odpad je možné,
za úhradu v pokladni obce, odovzdať na zbernom dvore v areáli spoločnosti Brantner Fatra, s. r. o., Robotnícka 20, Martin.
3. Stavebný odpad, ktorý nie je DSO (napr. strešná krytina), je povinný jeho pôvodca alebo držiteľ zneškodniť uložením na skládke dokladovateľným spôsobom.
4. Držitelia tohto odpadu sú povinní odpad zhromažďovať spôsobom, ktorý je bezpečný
a neznečisťuje zložky životného prostredia (voda, pôda, zeleň, ovzdušie), mimo verejných priestranstiev alebo na verejnom priestranstve so súhlasom obce.

**§ 7**

**Spôsob zberu objemného odpadu**

1. Objemný odpad predstavujú KO, ktoré sa svojou veľkosťou nevojdú do bežne používanej nádoby na zmesový odpad. Je to hlavne nábytok, staré okná, dvere, nádoby, plechové rúry.
2. Zhromažďovanie a preprava objemného odpadu sa uskutočňuje dvakrát ročne. Pre tento účel obec zabezpečí u zmluvného partnera umiestnenie veľkokapacitných kontajnerov
na miestach a v intervaloch vývozu určených obcou.
3. Obec zabezpečí informovanosť občanov o zbere objemného odpadu v dostatočnom časovom predstihu osobitným oznamom (vývesnej tabuli a na na webovej stránke obce).
V informácii uvedie najmä termíny, v ktorých budú veľkokapacitné kontajnery rozmiestnené, druhy odpadu, pre ktorý sú určené a miesta uloženia.
4. Počas celého roka je objemný odpad od fyzických osôb možné ukladať na zberné dvory
za stanovených podmienok.
5. Na odvoz objemného odpadu si môže občan individuálne objednať u zmluvného partnera obce za odplatu veľkokapacitný kontajner.

**§ 8**

**Spôsob zberu odpadu z domácností s obsahom nebezpečných látok**

1. Jednotlivé zložky KO z domácností s obsahom škodlivých látok (nebezpečný odpad) sú povinní pôvodcovia vytrieďovať z KO a zabezpečiť ich dočasné bezpečné zhromaždenie.
2. Do skupiny odpadov z domácností s obsahom škodlivých látok patrí: rozpúšťadlá, farby, lepidlá, živice, laky, kyseliny, zásady, fotochemické látky, pesticídy, detergenty (pracie prášky, čistiace prostriedky), handry znečistené olejom, farbami, obaly znečistené nebezpečnými látkami, motorové a mazacie oleje a pod.
3. Odpad z domácností s obsahom škodlivých látok je zakázané ukladať do zberných nádob alebo vedľa nich (do priestoru vyhradeného miesta pre zberné nádoby/vrecia) a na verejné priestranstvá obce.
4. Minimálne dvakrát za rok v jarnom a jesennom období spoločne so zberom elektroodpadov bude uskutočnený zber odpadov z domácností s obsahom škodlivých látok do špeciálnych plastových nádob určených na zber a prepravu oprávnenou organizáciou v zmysle zmluvy.
5. Občania môžu odpad s obsahom škodlivých látok doviezť na zberný dvor spoločnosti Brantner Fatra, s.r.o., Robotnícka 20, Martin.
6. Obec zabezpečí informovanosť občanov o zbere odpadov z domácností s obsahom škodlivých látok v dostatočnom časovom predstihu osobitným oznamom (na vývesnej tabuli a webovej stránke obce).

**IV. ČASŤ**

**TRIEDENÝ ZBER ZLOŽIEK KO**

**§ 9**

**Elektroodpad z domácností**

1. Elektroodpad z domácností nepatrí do KO.
2. Medzi elektroodpady patria: napr. televízory, rádiá, počítačová, kancelárska a telekomunikačná technika, videá, diskmany, digitálne hodinky, variče, ohrievače, kávovary, práčky, elektromotory, ručné elektrické náradie, žiarivky atď.
3. Zber elektroodpadu je vykonávaný dvakrát ročne v jarnom a jesennom období vyložením pred brány rodinných domov, bytových domov a budov určených na podnikanie.
4. Elektroodpad z domácností môže pôvodca odpadu bezodplatne odovzdať na zbernom dvore spoločnosti Brantner Fatra, s.r.o., Robotnícka 20, Martin alebo prostredníctvom spätného zberu elektroodpadu distribútorovi elektrozariadení (pri predaji nového elektrozariadenia
na výmennom základe kus za kus).
5. Elektroodpad je zakázané odovzdať iným subjektom, ako ustanovuje toto nariadenie, napr. pouličným výkupcom.
6. Elektroodpad je zakázané rozoberať a ukladať do nádob určených na zber iných druhov odpadov alebo ukladať vedľa nich alebo elektroodpady ukladať na verejné priestranstvá obce.
7. Obec zabezpečí informovanosť občanov o zbere elektroodpadov v dostatočnom časovom predstihu osobitným oznamom (na vývesnej tabuli a webovej stránke obce).

**§ 10**

**Odpady z obalov a odpady z neobalových výrobkov zbieraných spolu s obalmi**

1. Náklady na zabezpečenie zberných nádob na obaly a neobalové výrobky znáša príslušná organizácia zodpovednosti výrobcov, ktorá má s obcou zmluvu.
2. Zberné nádoby musia byť označené štítkom s rozmermi najmenej 20 cm x 25 cm, ktorý je čitateľný, nezmazateľný, umiestnený na zbernej nádobe na viditeľnom mieste a obsahuje údaje o tom, pre odpad z ktorých výrobkov je nádoba určená.
3. Obec má uzavretú zmluvu so zberovou spoločnosťou a s organizáciou zodpovednosti výrobcov pre obaly a neobalové výrobky, s ktorou má uzavretú zmluvu aj zberová spoločnosť.
4. Na triedený zber KO pre plasty, kovy vrátane akýchkoľvek viacvrstvových kombinovaných materiálov sa môže použiť spoločná zberná nádoba, nakoľko je zabezpečené, že budú následne roztriedené a takáto forma zberu neznemožní ich recykláciu.
5. Zber odpadov z obalov a neobalových výrobkov vykonáva v zmysle harmonogramu zberu príslušná zberová spoločnosť.
6. Zakazuje sa odovzdať odpady z obalov a neobalových výrobkov iným subjektom (napr. pouliční zberači a pod.), ktorí nemajú uzatvorenú zmluvu na vykonávanie tejto činnosti s obcou a príslušnou organizáciou zodpovednosti výrobcov.
7. Informačnú kampaň pre občanov zabezpečuje príslušná organizácia zodpovednosti výrobcov, s ktorou má obec uzavretú zmluvu.
8. Pôvodcovia odpadu môžu obaly a neobalové výrobky bezodplatne odovzdať na zbernom dvore spoločnosti Brantner Fatra, s.r.o., Robotnícka 20, Martin.
9. Odpady z obalov a neobalových výrobkov:

**9.1 Papier a lepenka** – triedia sado modrých nádob a do určených plastových modrých vriec na triedený zber komunálnych odpadov.

Na území obce je zabezpečený mobilný výkup papiera a lepenky dvakrát ročne v jarnom a jesennom období dovezením balíkov na určené zberové miesto.

Patria sem: noviny, časopisy, zošity, knihy, listy, kancelársky papier, papierové vrecká, lepenka, krabice z tvrdého papiera, kartón, obálky, letáky, katalógy, telefónne zoznamy, plagáty, pohľadnice, zakladače, baliaci a krepový papier, papierový obal a pod.

Nepatria sem: umelohmotné obaly, vrstvené obaly, voskový papier, papier s hliníkovou fóliou, obaly na mrazené potraviny, krabičky od cigariet, špinavý či mastný papier, kopírovací papier a pod.

**9.2 Plasty, kovy, kompozity** – triedia sa spoločne do žltých nádob a do určených žltých vriec na triedený zber KO.

Patria sem:

- plasty: plastové obaly a plastové výrobky ako číre a farebné fólie, tašky, vrecká, vedrá
a fľaštičky od kozmetických a čistiacich prípravkov, vrecká od mlieka, prepravky fliaš, fľaše od nápojov, sirupov, rastlinných olejov, obaly od sladkostí, tégliky od jogurtov a rôzne plastové nádobky a hračky, polystyrén, poháriky z automatov a iné plastové nádobky, vodoinštalačné
a elektroinštalačné rúrky, obaly kozmetických výrobkov, plastové okná a nábytok a pod.

- kovy: kovové vrchnáky z fliaš a pohárov, kovové tuby od pást, kovové súčiastky, drôty a káble (bez bužírky), starý riad, obaly zo sprejov, hliníkový obal, konzervy, oceľové plechovky a pod.

- kompozity: viacvrstvové obaly z mlieka, smotany, ovocných štiav a džúsov, vína a avivážnych prostriedkov.

Nepatria sem:

- plasty: znečistené obaly chemikáliami a olejmi, viacvrstvové obaly, hrubo znečistené plasty (zeminou, farbami), podlahové krytiny, guma, molitan a pod.

- kovy: kovy hrubo znečistené zvyškami jedla, farbami a rôznymi chemickými látkami.

- kompozity: viacvrstvové obaly od kávy, vreckových polievok, znečistené kompozitné obaly.

Väčšie kusy plastového odpadu a kovového odpadu je vhodné odovzdať na zbernom dvore resp. počkať na zber objemného odpadu.

**9.3 Odpady zo skla** – triedia sa spoločne do zelených nádob a do určených jutových vriec
na triedený zber KO.

Patria sem: sklenené fľaše, nádoby, obaly a predmety zo skla, poháre, fľaštičky od kozmetiky, črepy, okenné sklo, sklo z okuliarov a pod.

Nepatria sem: vrchnáky, korky, gumy, porcelán, keramika, zrkadlá, drôtové sklo, fľaše z umelej hmoty, časti uzáverov fliaš, žiarovka, žiarivka a pod.

**§ 11**

**Použité prenosné batérie a akumulátory a automobilové batérie a akumulátory**

1. Použité prenosné batérie a akumulátory možno zbierať len oddelene od ostatných druhov odpadov s výnimkou prípadu, ak sú súčasťou elektroodpadu alebo starého vozidla, keď sa zbierajú spolu s týmto odpadom.
2. Je zakázané ukladať použité batérie a akumulátory do zberných nádob na KO alebo nádob určených na triedený zber odpadu.
3. Pôvodcovia odpadu môžu použité prenosné batérie a akumulátory bezodplatne odovzdať
na zbernom dvore spoločnosti Brantner Fatra, s.r.o., Robotnícka 20, Martin.
4. Zber batérií a akumulátorov je vykonávaný dvakrát ročne v jarnom a jesennom období vyložením pred brány rodinných domov, bytových domov a budov určených na podnikanie.
5. Občania môžu batérie a akumulátory bezplatne odovzdať distribútorom prostredníctvom spätného odberu priamo na predajných miestach batérii a akumulátorov.
6. Zakazuje sa odovzdať použité batérie a akumulátory iným subjektom (napr. pouliční zberači a pod.), ktorí nemajú uzatvorenú zmluvu na vykonávanie tejto činnosti s obcou.
7. Obec zabezpečí informovanosť občanov o zbere elektroodpadov v dostatočnom časovom predstihu osobitným oznamom (na vývesnej tabuli a webovej stránke obce).

**§ 12**

**Veterinárne lieky a humánne lieky nespotrebované fyzickými osobami
a zdravotnícke pomôcky**

1. Veterinárne lieky a humánne lieky nespotrebované fyzickými osobami je potrebné odovzdávať do verejných lekární, ktoré sú povinné ich zhromažďovať.
2. Nespotrebované lieky je zakázané vhadzovať do nádob na KO a do nádob určených
na triedené zložky KO alebo ukladať vedľa týchto nádob alebo ukladať na verejné priestranstvá obce.

**§ 13**

**Jedlé oleje a tuky z domácností**

1. Zaraďujú sa k vedľajším živočíšnym produktom.
2. Na území obce je zabezpečený mobilný výkup jedlých olejov a tukov spolu s výkupom papiera a lepenky dvakrát ročne v jarných a jesenných mesiacoch.
3. Odpadové jedlé oleje a tuky je zakázané vhadzovať do nádob na KO a do nádob určených na triedené zložky KO alebo ukladať vedľa týchto nádob alebo ukladať na verejné priestranstvá obce.
4. Obec zabezpečí informovanosť občanov o zbere odpadových jedlých olejov a tukov v dostatočnom predstihu osobitným oznamom (na vývesnej tabuli a webovej stránke obce).
5. Odpadové jedlé oleje a tuky sa odovzdávajú v pôvodných plastových fľašiach od olejov prípadne v PET fľašiach s funkčným uzáverom, ktoré si občania zabezpečujú samostatne.
6. Občania môžu odpadové jedlé oleje a tuky odovzdať na zbernom dvore spoločnosti Brantner Fatra, s.r.o., Robotnícka 20, Martin.

**§ 14**

**Biologicky rozložiteľný kuchynský odpad okrem toho, ktorého pôvodcom je**

**fyzická osoba –podnikateľ a právnická osoba,**

**ktorá prevádzkuje zariadenie spoločného stravovania**

1. Medzi biologicky rozložiteľný kuchynský a reštauračný odpad z domácností patria: šupy
z čistenia zeleniny a ovocia, kávové a čajové zvyšky, vaječné škrupiny, starý chlieb, zvyšky jedla, škrupinky z orecha, papierové vrecká znečistené zeleninou, ovocím, maslom, džemom, potraviny po záručnej dobe alebo inak znehodnotené, použité papierové vreckovky a servítky a v malom množstve aj drevitá vlna, triesky, hnedá lepenka, nespracované zostatky surovín, neskonzumované zostatky pokrmov a potravín rastlinného ale
i živočíšneho pôvodu.

Je zakázané biologicky rozložiteľný kuchynský odpad vhadzovať do nádob na KO a do nádob určených na triedené zložky KO alebo ukladať vedľa týchto nádob alebo ukladať na verejné priestranstvá obce. Obec nebude zabezpečovať zber kuchynského odpadu.

**§ 15**

**Nakladanie s biologicky rozložiteľným kuchynským a reštauračným odpadom
od prevádzkovateľa kuchyne**

1. Za nakladanie s biologicky rozložiteľným kuchynským a reštauračným odpadom
od prevádzkovateľa kuchyne je zodpovedný prevádzkovateľ kuchyne.
2. Biologicky rozložiteľný kuchynský a reštauračný odpad sa zakazuje ukladať do nádob určených na zber KO.
3. Náklady spojené so zberom, skladovaním, prepravou a spracovaním vrátane nákladov
na zberné kontajnery a iné obaly hradí prevádzkovateľ kuchyne (nie sú súčasťou miestneho poplatku).
4. Zber a zberné nádoby na biologicky rozložiteľný kuchynský a reštauračný odpad musia spĺňať požiadavky ustanovené nariadením č. 1069/2009 a nariadenia EP a Rady
č. 852/2004 o hygiene potravín.
5. Prevádzkovateľ kuchyne musí primerane zabezpečiť skladovanie odpadu do doby odovzdania na jeho spracovanie tak, aby sa k obsahu kontajnera nedostali hlodavce a iné živočíchy ani verejnosť.
6. Zberné nádoby musia byť umiestené v areáli prevádzkovateľa kuchyne.
7. Frekvencia zberu musí zohľadňovať aj teploty prostredia (leto/zima), pričom v letnom období frekvencia zberu musí byť vyššia.
8. Ak prevádzkovateľ kuchyne nezabezpečuje zber, prepravu a ďalšie nakladanie sám, ale prostredníctvom tretieho subjektu, musí mať na tento účel s ním uzatvorenú zmluvu a zároveň musí ísť o subjekt, ktorý je oprávnený na nakladanie s týmto odpadom, pričom sa vyžaduje, aby tento subjekt spĺňal aj osobitné požiadavky v zmysle zákona č. 39/2007 Z.z. o veterinárnej starostlivosti v znení neskorších predpisov, a aby mala schválenie
na vykonávanie činnosti spracovania týchto odpadov príslušnou Regionálnou veterinárnou a potravinovou správou.
9. Prevádzkovateľ kuchyne je povinný oznámiť obci, či nakladanie s týmto odpadom
si zabezpečuje sám alebo prostredníctvom tretieho subjektu, s ktorým uzatvoril zmluvu, a ktorý má potrebné oprávnenie na nakladanie s týmto odpadom.
10. Pri nakladaní s týmto odpadom je prevádzkovateľ kuchyne povinný postupovať v súlade
 s hierarchiou odpadového hospodárstva.
11. Prevádzkovateľ kuchyne je povinný dodržiavať zákaz kŕmenia zvierat kuchynským a reštauračným odpadom, okrem kožušinových zvierat. Zákaz skrmovania sa vzťahuje aj
na zvieratá v ZOO, zvieratá v útulkoch, na chovných staniciach atď.
12. Zakazuje sa prevádzkovateľovi kuchyne
	1. uložiť biologicky rozložiteľný kuchynský a reštauračný odpad, ktorého je pôvodcom,
	do nádob určených mestom na zber KO,
	2. používať drviče biologicky rozložiteľného kuchynského a reštauračného odpadu napojené na verejnú kanalizáciu; uvedený zákaz sa neuplatní ak vlastník verejnej kanalizácie, do ktorej sa tento odpad vypúšťa, s používaním drviča súhlasí a používanie drviča je upravené v zmluve o odvádzaní odpadových vôd uzavretej podľa osobitného predpisu,
	3. zbaviť sa použitých jedlých olejov a tukov vypúšťaním do kanalizácie.
13. Obec ako prevádzkovateľ zariadenia spoločného stravovania – školskej jedálne musí plniť tieto povinnosti prevádzkovateľa kuchyne.

**§ 16**

**Biologicky rozložiteľné odpady zo záhrad a parkov vrátane odpadu z cintorínov**

1. Medzi zelený odpad patrí: kvety, tráva, lístie, drevný odpad zo strihania a orezávania krovín a stromov, vypletá burina, pozberové zvyšky z pestovania, zhnité ovocie a zelenina, piliny, drevná štiepka, hobliny, drevný popol.
2. Biologicky rozložiteľný odpad sa zbiera do 1100 l nádob určených na tento druh odpadu
s frekvenciu vývozu 1 x týždenne zo záhrad rodinných domov a podľa potreby z parkov a cintorína v mesiacoch apríl - november.
3. Biologicky rozložiteľný odpad (tzv. zelený biologicky rozložiteľný odpad) je zakázané vhadzovať do nádob na KO a do nádob určených na triedené zložky KO alebo ukladať vedľa týchto nádob alebo ukladať na verejné priestranstvá obce alebo spaľovať.
4. Zberné nádoby na zber biologicky rozložiteľného odpadu ustanoveného v ods. 5 a 6 musia byť
	1. vhodným spôsobom upravené na zabezpečenie dostatočného prísunu vzduchu, napr. vetracie otvory a mriežka v spodnej časti zbernej nádoby,
	2. farebne odlíšené hnedou farbou,
	3. označené štítkom s rozmermi najmenej 15 x 15 cm, ktorý je čitateľný, nezmazateľný, umiestnený na zbernej nádobe na viditeľnom mieste a obsahuje nápis „BIOLOGICKY ROZLOŽITEĽNÝ KOMUNÁLNY ODPAD“.
5. Obec zabezpečuje zber biologicky rozložiteľných odpadov do veľkoobjemových kontajnerov pri údržbe verejnej zelene a cintorínov.
6. Občania môžu biologicky rozložiteľný odpad (tráva, lístie, konáre) odovzdať na zbernom dvore spoločnosti Brantner Fatra, s.r.o., Robotnícka 20, Martin.

**§ 17**

**Textil**

1. Pod textilom vhodným na zber sa rozumie:

a) čisté a suché šatstvo (všetky druhy odevov, prikrývky, deky, posteľná bielizeň),

b) topánky (topánky iba v pároch, nezničené),

c) doplnky k oblečeniu (čiapky, šále),

d) prípadne iné druhy textilu, ak tak obec ustanoví.

1. Zber textilu, odevov a obuvi prebieha celoročne do označených špeciálnych kontajnerov, ktoré sú umiestnené na určených miestach v obci.
2. Kontajnery sú vlastníctvom zmluvného partnera obce, ktorý zodpovedá za ich údržbu a vyprázdňovanie.
3. Interval vývozov kontajnerov na šatstvo je každý druhý týždeň, resp. na základe požiadavky obce zmluvnému partnerovi o vyprázdnenie kontajnerov.

**§ 18**

**Prevádzkovanie zberných dvorov**

* + 1. Obec neprevádzkuje zberný dvor na území obce.
		2. Občania môžu KO a triedené zložky KO odovzdať na zbernom dvore spoločnosti Brantner Fatra, s.r.o., Robotnícka 20, Martin.
		3. Zberný dvor nie je oprávnený odoberať odpadové pneumatiky. Odpadové pneumatiky je potrebné odovzdať distribútorom na predajných miestach alebo v pneuservisoch.

**V. ČASŤ**

**SPÔSOB NAHLASOVANIA NEZÁKONNE UMIESTNENÉHO ODPADU**

**§ 19**

**Nahlasovanie odpadu umiestneného v rozpore so zákonom o odpadoch**

1. Oznámiť umiestnenie odpadu na nehnuteľnosti, ktoré je v rozpore so zákonom o odpadoch, môže akákoľvek fyzická osoba alebo právnická osoba príslušnému orgánu štátnej správy odpadového hospodárstva alebo obci.
2. Oznámiť nezákonné umiestnenie odpadu je možné ústne na obecný úrad alebo písomne
na adresu Obec Dolný Kalník 16, 038 02 , e-mailom ou@dolnykalnik.sk , telefonicky na čísle 043/426 24 07
3. Vlastník, správca alebo nájomca nehnuteľnosti je povinný bezodkladne po zistení, že na jeho nehnuteľnosti bol nezákonne umiestnený odpad, oznámiť túto skutočnosť príslušnému orgánu štátnej správy odpadového hospodárstva.

**§ 20**

**Výkon štátnej správy**

1. Obec vo veciach štátnej správy odpadového hospodárstva:
	1. prejednáva priestupky v odpadovom hospodárstve (§ 115 ods. 3 písm. a) zákona
	o odpadoch) a ukladá pokuty za priestupky (§ 115 ods. 2 písm. a) zákona o odpadoch),
	2. poskytuje držiteľovi odpadu informácie o umiestnení a činnosti zariadení na nakladanie s odpadmi na území obce.

**§ 21**

**Priestupky**

1. Priestupku sa dopustí ten, kto:

* 1. uloží odpad na iné miesto než na miesto určené obcou (§ 13 písm. a) zákona o odpadoch),
	2. uloží do zbernej nádoby určenej na triedený zber iný druh odpadu ako ten, pre ktorý je zberná nádoba určená (§ 81 ods. 6 písm. a) zákona o odpadoch),
	3. zhodnocuje alebo zneškodňuje odpad v rozpore so zákonom (§ 13 písm. b) zákona o odpadoch),
	4. nesplní oznamovaciu povinnosť podľa § 15 ods. 2 zákona o odpadoch,
	5. koná v rozpore s § 33 písm. b) zákona o odpadoch,
	6. nakladá s odpadovými pneumatikami v rozpore s § 72 zákona o odpadoch,
	7. nakladá so stavebnými odpadmi alebo s odpadmi z demolácií v rozpore s § 77 ods. 4 zákona o odpadoch,
	8. koná v rozpore s § 81 ods. 6 písm. b) zákona o odpadoch,
	9. koná v rozpore s § 81 ods. 9 zákona o odpadoch,
	10. koná v rozpore s § 81 ods. 13 zákona o odpadoch,
	11. neposkytne obcou požadované údaje podľa § 81 ods. 17 zákona o odpadoch.
1. Priestupky podľa odseku 1 písm. a) až k) prejednáva obec, ktorá za ne môže uložiť pokutu do výšky 1.500,- €. Výnosy z pokút uložených za priestupky sú príjmom rozpočtu obce.
2. Za porušenie ustanovení tohto VZN možno v blokovom konaní uložiť pokutu do výšky
33,- € (§ 13 ods. 1 a § 46 zákona č. 372/1990 Zb. o priestupkoch).
3. Obec môže uložiť právnickej osobe alebo fyzickej osobe oprávnenej na podnikanie pokutu do výšky 6.638,- €, ak poruší povinnosti vyplývajúce z tohto VZN (§ 27b ods. 1 písm. a)
a ods. 2 zákona č. 369/1990 Zb. o obecnom zriadení).
4. Na priestupky a ich prejednávanie sa vzťahujú všeobecné právne predpisy a to § 115 zákona o odpadoch a zákon č. 372/1990 Zb. o priestupkoch v znení neskorších predpisov.

**VI. ČASŤ**

**SPOLOČNÉ A ZÁVEREČNÉ USTANOVENIA**

**§ 22**

**Spoločné ustanovenia**

* 1. Podrobnosti určovania miestneho poplatku za zber, prepravu a zneškodňovanie KO ,
	2. ktoré vznikli na území obce, sú upravené vo VZN obce Dolný Kalník o miestnom poplatku za komunálne odpady a drobné stavebné odpady.
	3. Dodržiavanie tohto VZN kontrolujú:
	4. starosta obce,
	5. poslanci obecného zastupiteľstva,
	6. poverení pracovníci obecného úradu.

**§ 23**

**Záverečné ustanovenia**

1. Týmto VZN sa ruší VZN č. 2/2013 o nakladaní s komunálnymi odpadmi a drobnými stavebnými odpadmi na území obce Dolný Kalník zo dňa 31.12.2013.
2. Toto VZN bolo schválené uznesením Obecného zastupiteľstva v Dolnom Kalníku
č. 11/2016 zo dňa 09.júna 2016
3. VZN nadobúda účinnosť 15-tym dňom odo dňa jeho vyvesenia na úradnej tabuli obce.

 Iveta Balšianková

 starostka obce

* Uvedené Všeobecne záväzné nariadenie č. 1/2016 o nakladaní s komunálnymi odpadmi a s drobnými stavebnými odpadmi bolo po jeho schválení Obecným zastupiteľstvom v Dolnom Kalníku vyvesené na úradnej tabuli obce:

dňa : 10.06.2016 pečiatka podpis:

* Uvedené Všeobecne záväzné nariadenie č. 1/2016 o nakladaní s komunálnymi odpadmi a s drobnými stavebnými odpadmi bolo zvesené z úradnej tabule obce :

dňa : 27.06.2016 pečiatka podpis: